Lotte Bundsgaard (S), 2001-05-17:
Jeg vil også gerne have lov til at takke for de mange gode indlæg, der alle sammen har sat fokus på, hvordan vi sikrer kvinders rettigheder både i Danmark og bestemt også i resten af verden.
Der blev stillet et par konkrete spørgsmål til mig, som jeg lige kort vil svare på.
Fru Hanne Severinsen påpegede, at det er afgørende, at vi sikrer de etniske kvinders rettigheder i Danmark, at vi bliver ved med at sætte fokus på, hvordan vi sikrer, at kvinder med anden etnisk baggrund også oplever ligestilling i det danske samfund.
Jeg er meget enig.
På den ene side ved vi jo godt, at der er mange etniske grupper, der betragter ligestilling fuldstændig ligesom danskere, der har boet her i 10 generationer, gør.
Men vi ved også godt, at der er dele af de etniske grupper, som ikke mener, at ligestilling skal være i deres familie, som mener, det er i orden at tvangsgifte piger væk m.v.
Og det skal vi diskutere, det skal vi sætte fokus på, det skal vi gøre noget ved.
Det skal vi gøre ved at sikre den nødvendige lovgivning, det skal vi gøre ved at sikre ordentlig oplysning, det skal vi gøre ved at tage den svære debat med de etniske grupper, som ikke ser på samme måde på ligestilling, som størstedelen af danskerne gør, og det skal vi gøre ved at hjælpe de unge kvinder, som flygter fra tvangsægteskaberne.
Fru Margot Torp nævnte et projekt, man har på arbejdsformidlingen gående ud på, hvordan man kunne indarbejde mainstreaming, også når man taler om fordeling af job.
Det projekt vil vi meget gerne høre mere om, for det er netop afgørende, at de gode eksempler bliver bragt videre.
De gode eksempler er jo også det, der er grunden til virksomhedsnetværket med isbrydervirksomhederne, som hr. Anders Samuelsen var inde på.
Der må jeg sige, jeg er meget enig med hr. Anders Samuelsen i, at det er vigtigt, vi får mange forskellige virksomheder med i det netværk, fordi det er forskellige problemer, man står over for i henholdsvis store, små og mellemstore virksomheder.
Hr. Ole M. Nielsen, hr. Søren Søndergaard og fru Henriette Kjær var alle inde på vores tids slavehandel, nemlig handel med mennesker, handel med kvinder.
Jeg vil sige, at i regeringen ser vi også meget alvorligt på det her problem.
Det er afskyeligt, hvad kvinder skal udsættes for, når de bliver handlet bl.a. til Danmark.
Her skal vi sætte ind, og det skal vi gøre på flere områder.
Socioøkonomisk skal vi sikre, at kvinder f.eks. i Øst- og Centraleuropa får ordentlige forhold, der gør, at de kan se en fremtid i deres land.
Det skal vi arbejde for, bl.a. ved at sikre, at de øst- og centraleuropæiske lande bliver en del af EU, så de får hævet deres levestandard, og så både mænd og kvinder kan se en fremtid i deres hjemland.
Vi skal også bekæmpe handel med kvinder gennem internationalt samarbejde.
Vi skal sikre, at vi kan få fat på bagmændene, at vi kan retsforfølge bagmændene.
Og sidst skal vi sikre, at de kvinder, der er kommet til Danmark, er blevet handlet til Danmark, kan vende tilbage til deres hjemland og i ro og mag kan blive integreret igen i deres hjemland uden at frygte for bagmændene.
Fru Susanne Clemensen spurgte, om jeg virkelig mente, at kvinder partout skulle tilbage på arbejdsmarkedet med det samme.
Nej, det mener jeg ikke, men i regeringen mener vi derimod, at såvel mødre som fædre bør kunne forene arbejdsliv med familieliv, bør kunne forene arbejde med barselorlov eller arbejde med børnepasningsorlov, både for børnenes skyld, fordi vi ved, at børnene har godt at have to primære personer, altså både en mor og en far, for ligestillingens skyld og for samfundets skyld generelt.
Vi bør udnytte de forskellige ressourcer, som kvinder og mænd har.
Regeringen vil altså hverken partout have kvinderne hjem til kødgryderne eller partout ud på arbejdsmarkedet med det samme.
Vi ønsker derimod en balance mellem kvinders og mænds familieliv og arbejdsliv.
Så vil jeg slutte af med at sige tak for en god debat og tak til partierne, der har stillet forespørgslen.
Jeg mener, det er vigtigt, at vi hele tiden sikrer, at Beijinghandlingsplanen og slutdokumentet fra New York bliver implementeret i Danmark.
Så tak for en god debat.